31.5.2023
ET
Euroopa Liidu Teataja
L 141/49
KOMISJONI RAKENDUSOTSUS (EL) 2023/1054, 30. mai 2023, millega kehtestatakse Euroopa Parlamendi ja nõukogu määruse (EL) 2021/696 rakenduseeskirjad seoses liidu kosmoseprogrammi raames loodud süsteemi kaudu osutatavate riikliku satelliitside teenuste portfelliga
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 28. aprilli 2021. aasta määrust (EL) 2021/696, millega luuakse liidu kosmoseprogramm ja Euroopa Liidu Kosmoseprogrammi Amet ning tunnistatakse kehtetuks määrused (EL) nr 912/2010, (EL) nr 1285/2013 ja (EL) nr 377/2014 ning otsus nr 541/2014/EL, (1) eelkõige selle artikli 63 lõiget 3, ning arvestades järgmist: (1)
Kooskõlas määruse (EL) 2021/696 artikliga 62 koondatakse riikliku satelliitside (GOVSATCOM) komponendi raames satelliitside suutlikkus ja teenused ning luuakse liidu ühine satelliitside suutlikkus ja ühised satelliitside teenused, mille suhtes kehtivad asjakohased turvalisusnõuded.
(2)
Kooskõlas määruse (EL) 2021/696 artikli 63 lõikega 1 tuleb tagada GOVSATCOMi suutlikkus ja teenused vastavalt teenuste portfellis kindlaksmääratule.
Teenuste portfell peaks põhinema riikliku satelliitside kasutajaskondade vajadustel, hõlmates paindlikke ja kasutaja poolt kohandatavaid GOVSATCOMi teenuseid.
Seetõttu peaks see hõlmama läbivteenuseid, ankurdatud suutlikkuse teenuseid ja taristuta suutlikkuse teenuseid.
(3)
Teenuste portfell peaks hõlmama olemasolevat ja eeldatavat suutlikkust ning teenuseid, mis lisatakse liidu ühisesse reservi.
Seetõttu tuleb teenuste portfelli lisada erinevad võimalused latentsusaja, sagedusalade, turvalisuse tasemete ja muude omaduste osas.
(4)
Teenuste osutamise tagamiseks on vaja kirjeldada GOVSATCOMi kasutajate poolt GOVSATCOMi keskusele esitatavate teenusetaotluste protsessi.
GOVSATCOMi pädevad asutused peaksid tegutsema selles protsessis vahendajatena.
(5)
Et tagada GOVSATCOMi teenuste pakkumise ja nõudluse parim omavaheline vastavus, tuleb teenuste kättesaadavuse aluseks võtta ühiskasutusse antud ja jagatud satelliitide suutlikkuse ning hangitavate teenuste pakkumine ja nõudlus.
(6)
Käesoleva otsusega ettenähtud meetmed on kooskõlas GOVSATCOMi koosseisus tegutseva programmikomitee arvamusega,
ON VASTU VÕTNUD KÄESOLEVA OTSUSE:
Artikkel 1 Mõisted Käesolevas otsuses kasutatakse komisjoni rakendusotsuse (EL) 2023/1055 (2) artiklis 2 esitatud mõisteid.
(1) ELT L 170, 12.5.2021, lk 69.
(2) Komisjoni 30. mai 2023. aasta rakendusotsus (EL) 2023/1055, milles sätestatakse Euroopa Parlamendi ja nõukogu määruse (EL) 2021/696 artikli 66 lõikes 2 osutatud ülesande täitmiseks satelliitside suutlikkuse, teenuste ja kasutajaseadmete jagamise ja prioriseerimise üksikasjalikud reeglid (vt käesoleva Euroopa Liidu Teataja lk 57).